ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου όσον αφορά την πρόταση για την έκδοση σύστασης του Ευρωπαϊκού Κοινοβουλίου και του Συμβουλίου που προβλέπει τα ελάχιστα κριτήρια που διέπουν τις περιβαλλοντικές επιθεωρήσεις στα κράτη μέλη

1998/0358 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου όσον αφορά την πρόταση για την έκδοση σύστασης του Ευρωπαϊκού Κοινοβουλίου και του Συμβουλίου που προβλέπει τα ελάχιστα κριτήρια που διέπουν τις περιβαλλοντικές επιθεωρήσεις στα κράτη μέλη

1. ΔΙΑΔΙΚΑΣΙΑ

Η πρόταση (COM(1998)772 τελικό - 1998/0358(COD) της 16ης Δεκεμβρίου 1998, διαβιβάστηκε στο Συμβούλιο στις 17 Δεκεμβρίου 1998 σύμφωνα με το άρθρο 175 παράγραφος 1 (πρώην άρθρο 130Σ παράγραφος 1) της συνθήκης EΚ.

Η Οικονομική και Κοινωνική Επιτροπή γνωμοδότησε στις 28 Aπριλίου 1999 (ΕΕ C 169, 16.6.1999, σελ 12).

Η Επιτροπή Περιφερειών γνωμοδότησε στις 16 Σεπτεμβρίου 1999 (ΕΕ C 374, 23.12.1999, σελ 48).

Tο Eυρωπαϊκό Κοινοβούλιο γνωμοδότησε σε πρώτη ανάγνωση στο πλαίσιο της διαδικασίας συναπόφασης κατά την εν ολομελεία συνεδρίασή του της 16ης Σεπτεμβρίου 1999.

Μετά την γνώμη του Ευρωπαϊκού Κοινοβουλίου και σύμφωνα με το άρθρο 250(2) της συνθήκης EΚ, η Επιτροπή υιοθέτησε τροποποιημένη πρόταση (COM(1999)652 τελικό) στις 3 Δεκεμβρίου 1999.

Η κοινή θέση του Συμβουλίου ενεκρίθη στις 30.3.2000.

2. ΣΤΟΧΟΣ ΤΗΣ ΣΥΣΤΑΣΗΣ

Το σχέδιο σύστασης προβλέπει την διαφύλαξη, προστασία και βελτίωση της ποιότητας του περιβάλλοντος και την προστασία της υγείας του ανθρώπου, σύμφωνα με το άρθρο 174 της συνθήκης EΚ.

Η πρόταση αποβλέπει στην χάραξη κατευθυντηρίων γραμμών για τον καθορισμό των ελάχιστων κριτηρίων των εφαρμοστέων στις περιβαλλοντικές επιθεωρήσεις βιομηχανικών εγκαταστάσεων, επιχειρήσεων και χώρων (« ελεγχόμενων εγκαταστάσεων ») των οποίων οι εκπομπές, οι απορρίψεις στο υδάτινο περιβάλλον ή οι σχετικές με τα απόβλητα δραστηριότητεςυπόκεινται στην χορήγηση έγκρισης, άδειας ή εξουσιοδότησης δυνάμει του κοινοτικού δικαίου. Οι κατευθυντήριες γραμμές αφορούν την οργάνωση και την πραγματοποίηση των επιθεωρήσεων και τις συμπληρωματικές ενέργειες, καθώς και την δημοσιοποίηση των αποτελεσμάτων της επιθεώρησης. Στόχος τους είναι η ενίσχυσή της εκ μέρους όλων των κρατών μελών τήρησης των διατάξεων του περιβαλλοντικού δικαίου και η εναρμόνιση της εφαρμογής τους.

Η πρόταση προβλέπει ότι οι περιβαλλοντικές επιθεωρήσεις διενεργούνται προκειμένου να ελέγχεται και να προάγεται η συμμόρφωση των ελεγχόμενων εγκαταστάσεων με το κοινοτικό δίκαιο που έχει ενταχθεί στο εσωτερικό δίκαιο των κρατών-μελών. Για τον σκοπό αυτόν, προβλέπεται ότι:

- οι επιθεωρήσεις, τακτικές ή έκτακτες, περιλαμβάνουν επιτόπιες επισκέψεις, την επαλήθευση των εργασιών εσωτερικού ελέγχου των διεκπεραιούμενων από τους φορείς εκμετάλλευσης των ελεγχόμενων εγκαταστάσεων, τον έλεγχο των υποδομών, του υλικού και της περιβαλλοντικής διαχείρισης , καθώς και των εγγράφων που φυλάσσονται από τους φορείς εκμετάλλευσης

- τα κράτη μέλη οφείλουν να προγραμματίζουν εκ των προτέρων τις περιβαλλοντικές επιθεωρήσεις τους, καλύπτοντας το σύνολο του εδάφους τους και των εκεί εγκαταστάσεων

- οι εκθέσεις όπου παρατίθενται οι εκτιμήσεις και τα συμπεράσματα συντάσσονται αμέσως μετά από κάθε επίσκεψη.

Προκειμένου να ενισχυθεί η διαφάνεια και η συμμετοχή του κοινού, προβλέπεται ότι τα προγράμματα επιθεωρήσεων και τα πρακτικά των επισκέψεων θα τίθενται στην διάθεση του κοινού, σύμφωνα με την οδηγία 90/313/EΟΚ σχετικά με την ελεύθερη πληροφόρηση για θέματα περιβάλλοντος.

Η Επιτροπή καλείται να εξετάσει το συντομότερο δυνατόν την λειτουργία και την αποτελεσματικότητα της σύστασης, αφότου λάβει τις εκθέσεις των κρατών μελών με τις παρατηρήσεις τους για την μέχρι τότε εφαρμογή.

3. ΠΑΡΑΤΗΡΗΣΕΙΣ ΤΗΣ ΕΠΙΤΡΟΠΗΣ

3.1. Γενικές παρατηρήσεις

Εφόσον η πρόταση διατηρήσει την μορφή σύστασης, η Επιτροπή δέχεται, καταρχήν, πέντε από τις δεκαπέντε τροπολογίες που υιοθέτησε το Ευρωπαϊκό Κοινοβούλιο σε πρώτη ανάγνωση. Η τροποποιημένη πρόταση της Επιτροπής (COM(1999)652 τελικό της 3ης Δεκεμβρίου 1999) υιοθετεί τις πέντε αυτές τροπολογίες, με ορισμένες ελαφρές τροποποιήσεις στην διατύπωση. Δύο από τις πέντε αυτές τροπολογίες ενσωματώθηκαν στην κοινή θέση, αφού πρώτα επαναδιατυπώθηκαν.

Η Επιτροπή θεωρεί ότι η κοινή θέση επιτυγχάνει τους στόχους της πρότασης και ότι προέκυψαν ορισμένες χρήσιμες τροποποιήσεις.

3.2 Επί μέρους σχόλια

3.2.1 Τροπολογίες του Κοινοβουλίου που έγιναν δεκτές από την Επιτροπή και ενσωματώθηκαν, ως έχουν ή τροποποιημένες, στην κοινή θέση

Η τροπολογία αριθ. 16 εισήγαγε ένα νέο σημείο VIIIa. Η πρώτη παράγραφος καλούσε την Επιτροπή να θεσπίσει, σε συνεργασία με το IMPEL, τον Ευρωπαϊκό Οργανισμό Περιβάλλοντος και τα άλλα ενδιαφερόμενα μέρη, ελάχιστα κριτήρια για τα προσόντα και την διαπίστευση των επιθεωρητών. Η τροποποιημένη πρόταση της Επιτροπής περιελάμβανε την εν λόγω παράγραφο, χωρίς όμως την αναφορά στον Ευρωπαϊκό Οργανισμό Περιβάλλοντος, επειδή ο εν λόγω τύπος δραστηριότητας δεν εντάσσεται στο πλαίσιο αρμοδιοτήτων του Οργανισμού. Η κοινή θέση εισάγει την διάταξη αυτή στο σημείο IX(2), προσκαλώντας το IMPEL να καταρτίσει, σε συνεργασία με την Επιτροπή και τα άλλα ενδιαφερόμενα μέλη, έγγραφο εργασίας που θα παρουσιάζει τις βέλτιστες πρακτικές για τον καθορισμό των προσόντων των περιβαλλοντικών επιθεωρητών. Η Επιτροπή αναγνωρίζει ότι, λόγω της θέσεως του IMPEL σε σχέση με το Συμβούλιο και το Ευρωπαϊκό Κοινοβούλιο, μία πρόσκληση είναι καταλληλότερη και ότι, για λόγους επικουρικότητας, το έγγραφο εργασίας του IMPEL πρέπει να περιοριστεί στις βέλτιστες πρακτικές όσον αφορά τα προσόντα.

Η δεύτερη παράγραφος της τροπολογίας 16, η οποία αφορά τα προγράμματα εκπαίδευσης των επιθεωρητών, ενσωματώθηκε στο σημείο VIIIα δεύτερη παράγραφος, της τροποποιημένης πρότασης της Επιτροπής. Η διάταξη αυτή, η οποία εμφανίζεται στο σημείο IX(3) της κοινής θέσης, τροποποιήθηκε και αναφέρεται στην ανάπτυξη όσο το δυνατόν αποτελεσματικότερωνεκπαιδευτικών προγραμμάτων. Η Επιτροπή θεωρεί ότι διατηρήθηκε η ουσία της τροπολογίας και ότι η τροποποίηση του Συμβουλίου είναι σύμφωνη με την αρχή της επικουρικότητας.

Η τροπολογία 24 προέβλεπε την θέση των εκθέσεων στην διάθεση του κοινού εντός προθεσμίας δύο μηνών από την επίσκεψη επιθεώρησης. Tο σημείο VI(2) της τροποποιημένης πρότασης της Επιτροπής όριζε ότι οι εκθέσεις οφείλουν να έχουν οριστικοποιηθεί εντός των δύο μηνών που έπονται της επιτόπιας επίσκεψης (έτσι εξυπακούεται ότι η θέση στην διάθεση του κοινού διέπεται από την οδηγία 90/313/EΟΚ). Στην κοινή θέση, η τελευταία φράση του σημείου VI(1) αλλάζει την τροπολογία, ορίζοντας ότι τα πρακτικά πρέπει να οριστικοποιούνται το συντομότερο δυνατόν. Δεδομένου ότι οι όροι της επίσκεψης και ο όγκος εργασίας για την προετοιμασία των εκθέσεων θα διαφοροποιούνται σε κάθε περίπτωση, κατά πάσαν πιθανότητα, σε σημαντικό βαθμό,η Επιτροπή αναγνωρίζει ότι θα συνιστούσε αυθαιρεσία η επιβολή συγκεκριμένης προθεσμίας. Η ενυπάρχουσα στην κοινή θέση διάταξη αποτελεί συνεχή υπόμνηση της ανάγκης ολοκλήρωσης, το συντομότερο δυνατόν, των εκθέσεων και ως εκ τούτου, γίνεται δεκτή από την Επιτροπή.

3.2.2 Tροπολογίες του Ευρωπαϊκού Κοινοβουλίου που έκανε δεκτές η Επιτροπή, οι οποίες όμως δεν συμπεριελήφθησαν στην κοινή θέση.

Η τροποποιημένη πρόταση της Επιτροπής περιελάμβανε την τροπολογία 10 (παράγραφος 2 σημείο α) ενσωματώνοντας μια παράγραφο στο σημείο III, σύμφωνα με την οποία τα κράτη μέλη ενθαρρύνουν, σε συνεργασία με το IMPEL και την Επιτροπή, τον συντονισμό των επιθεωρήσεων και των αρμόδιων για τις επιθεωρήσεις υπηρεσιών μεταξύ των κρατών μελών, προκειμένου να αποτραπούν οι διασυνοριακές παράνομες πρακτικές. Η κοινή θέση δεν περιλαμβάνει την παράγραφο αυτή και την αντικαθιστά με την παράγραφο που περιγράφεται στο προαναφερθέν σημείο III. Η Επιτροπή κάνει δεκτή την νέα αυτή παράγραφο, η οποία βελτιώνει την τροπολογία του Ευρωπαϊκού Κοινοβουλίου.

Η τροποποιημένη πρόταση της Επιτροπής περιελάμβανε την τροπολογία 17, αναφέροντας τον Ευρωπαϊκό Οργανισμό Περιβάλλοντος μεταξύ των ενδιαφερομένων μερών των οποίων η συμμετοχή πρέπει να λαμβάνεται υπόψη κατά την αξιολόγησης της εφαρμογής της σύστασης. Η αναφορά αυτή δεν περιλαμβάνεται στην κοινή θέση. Η Επιτροπή επιθυμούσε να περιλαμβάνεται, ως ένδειξη της αναγνώρισης του ρόλου που θα μπορούσε να διαδραματίσει ο Ευρωπαϊκός Οργανισμός Περιβάλλοντος στην έκθεση. Πλην όμως, εναπόκειται στην Επιτροπή να καθορίσει τα συμμετέχοντα στην ανάλυση μέρη, καθώς και να προβεί στην επιλογή του να ληφθούν, ή όχι, υπόψη οι παρατηρήσεις του Ευρωπαϊκού Οργανισμού Περιβάλλοντος, σε περίπτωση που το κρίνει δικαιολογημένο, είτε αναφέρεται ρητά ο οργανισμός, είτε όχι. Η Επιτροπή δέχεται, κατά συνέπειαν, ότι ο Ευρωπαϊκός Οργανισμός Περιβάλλοντος δεν θα αναφέρεται στην κοινή θέση.

Η τροπολογία 1 (αιτιολογική σκέψη που αφορά τον συμβουλευτικό και επικουρικό ρόλο του ΕΟΠ) περιλαμβανόταν στην τροποποιημένη πρόταση της Επιτροπής υπό την αιτιολογική σκέψη 3α. Δεδομένου ότι η κοινή θέση περιλαμβάνει την τροπολογία 16 χωρίς να γίνεται αναφορά στον ΕΟΠ και δεν περιλαμβάνει την τροπολογία 17, η εν λόγω αιτιολογική σκέψη δεν συνδέεται με τα σημεία της πρότασης και, ως εκ τούτου, δεν συμπεριελήφθη στις αιτιολογικές σκέψεις της κοινής θέσης.

3.2.3 Αλλαγές που επέφερε το Συμβούλιο στην τροποποιημένη πρόταση

Αιτιολογικές σκέψεις

Οι αιτιολογικές σκέψεις της τροποποιημένης πρότασης της Επιτροπής υπέστησαν αλλαγές προκειμένου να υπογραμμισθεί ότι η πρόταση υπόκειται στην διαδικασία της συναπόφασης και να επισημανθούν οι τροποποιήσεις που επεφέρθησαν σε ορισμένες διατάξεις, ειδικότερα, στο σημείο II παράγραφος 1, α· στο σημείο III παράγραφος 3 και στο σημείο IX. Η Επιτροπή αναγνωρίζει την αναγκαιότητα των εν λόγω αλλαγών. Επιπλέον, οι αιτιολογικές σκέψεις υπέστησαν ελαφρές τροποποιήσεις στην διατύπωση, οι οποίες δεν μετέβαλαν την ουσία τους.

Οι αιτιολογικές σκέψεις 17 και 21 προσετέθησαν κατόπιν των ανησυχιών του Ευρωπαϊκού Κοινοβουλίου. Η αιτιολογική σκέψη 17 της κοινής θέσης αναγνωρίζει την αναγκαιότητα της τακτικής ενημέρωσης του Ευρωπαϊκού Κοινοβουλίου για τα αποτελέσματα της εφαρμογής της πρότασης και η αιτιολογική σκέψη 21 αναγνωρίζει στην Επιτροπή το δικαίωμα να υποβάλλει άλλες προτάσεις οδηγίας, εφόσον το θεωρεί αναγκαίο. Η Επιτροπή θεωρεί ότι η υιοθέτηση της αιτιολογικής σκέψης 21 θα ενθαρρύνει τα κράτη μέλη προς την κατεύθυνση της κατάλληλης εφαρμογής των λεπτομερειακών διατάξεων της σύστασης.

Σημείο Ι (στόχος)

Η αναφορά στην τροποποιημένη πρόταση (στην αγγλική) «Τo a more even implementation» που περιλαμβάνεται στην τροποποιημένη πρόταση άλλαξε σε «Τo a more consistent implementation» στην κοινή θέση, αυξάνοντας κατ' αυτόν τον τρόπο την σαφήνεια και την ευκολία μετάφρασης.

Σημείο ΙΙ (πεδίο εφαρμογής)

Η παράγραφος 1 σημείο (α) τροποποιήθηκε προκειμένου να συγκεκριμενοποιηθεί το πεδίο εφαρμογής των περιβαλλοντικών επιθεωρήσεων. Οι βιομηχανικές εγκαταστάσεις περιγράφονται με μεγαλύτερη ακρίβεια (αναφορά των τύπων εκπομπών, απορρίψεων και δραστηριοτήτων που υπόκεινται στην χορήγηση αδείας δυνάμει κοινοτικών νομοθετικών διατάξεων). Η Επιτροπή πρότεινε την εν λόγω τροποποίηση επειδή αυτή βελτιώνει το κείμενο.

Η κοινή θέση καταργεί κάθε αναφορά σε επιθεωρήσεις πυρηνικών εγκαταστάσεων από το πεδίο εφαρμογής της πρότασης. Η Επιτροπή δέχεται ότι η εν λόγω διάταξη είχε διατυπωθεί κατά τρόπο υπερβολικά γενικό στην τροποποιημένη πρόταση, και ότι έπρεπε να συγκεκριμενοποιηθεί, παρόλα αυτά θεωρεί ότι πρέπει να περιληφθούν οι πυρηνικές εγκαταστάσεις που καλύπτονται από την οδηγία της Ευρατόμ του 1996 για τα βασικά πρότυπα ασφαλείας. Ωστόσο, δεδομένης της δήλωσης του Συμβουλίου με την οποία καλείται η Επιτροπή να υποβάλει ξεχωριστή πρόταση για τους περιβαλλοντικούς ελέγχους των πυρηνικών εγκαταστάσεων, καθώς και της αποδοχής της εκ μέρους της Επιτροπής, η τελευταία είναι σε θέση να δεχθεί την παράλειψη της αναφοράς των πυρηνικών εγκαταστάσεων από το πεδίο εφαρμογής της πρότασης. Η Επιτροπή θα εισηγηθεί, σε ξεχωριστή πρόταση, κατευθυντήριες γραμμές πιο προσαρμοσμένες στην επιθεώρηση των πυρηνικών εγκαταστάσεων.

Η Επιτροπή θεωρεί ότι οι τροποποιήσεις στην παράγραφο 2 σημεία (α) (β), (γ) και στην παράγραφο 4 σημείο (α), καθιστούν σαφέστερες τις διατάξεις.

Σημείο ΙΙΙ (οργάνωση και διενέργεια των περιβαλλοντικών επιθεωρήσεων)

Η κοινή θέση αντικαθιστά στό σημείο ΙΙΙ(3) νέα διάταξη προερχόμενη από την τροπολογία 10 του Ευρωπαϊκού Κοινοβουλίου, η οποία περιλαμβανόταν στην τροποποιημένη πρόταση της Επιτροπής. Η Επιτροπή θεωρεί ότι η νέα αυτή διάταξη περιγράφει καλύτερα τον στόχο της απ' ό,τι η τροπολογία 10, ότι επιτρέπει την καλύτερη εκπλήρωση του στόχου της πρότασης όπως ορίζεται στο σημείο Ι και ότι αναγνωρίζει στο IMPEL ένα χρήσιμο ρόλο.

Σημείο IV (προγράμματα περιβαλλοντικής επιθεώρησης)

Μεταβλήθηκε ελαφρά η διατύπωση του σημείου ΙV 3 εδάφιο (δ), 4 εδάφιο (β) και 5 εδάφια (β) και (ε) της κοινής θέσης. Προσετέθη ένα νέο εδάφιο (ζ) στο σημείο ΙV 5. Η Επιτροπή θεωρεί ότι όλες αυτές οι τροποποιήσεις εξασφαλίζουν περισσότερη σαφήνεια.

Σημείο V (επιτόπιες επισκέψεις)

Μεταβλήθηκε ελαφρά η διατύπωση του σημείου V 1 εδάφιο (α), της 2 εδάφιο (α) και της 3 εδάφιο (γ). Η Επιτροπή θεωρεί ότι οι εν λόγω μεταβολές δεν επηρεάζουν την ουσία των διατάξεων και ότι οι προστεθείσες λέξεις στο σημείο V 3 εδάφιο (γ) βελτιώνουν τη διατύπωση.

Σημείο VI (πρακτικά και πορίσματα μετά τις επιτόπιες επισκέψεις)

Το σημείο VI 2 της κοινής θέσης ορίζει ότι τα πορίσματα των πρακτικών των επιθεωρήσεων κοινοποιούνται στον φορέα εκμετάλλευσης των ελεγχόμενων εγκαταστάσεων, στην περίπτωση κατά την οποία δεν είναι δυνατή η διάθεση της πλήρους εκθέσεως. Η διάταξη αυτή τροποποιεί την πρόταση της Επιτροπής η οποία προβλέπει ότι τα πρακτικά πρέπει να διαβιβάζονται, ανεξαιρέτως, στον ενδιαφερόμενο φορέα εκμετάλλευσης. Η Επιτροπή θα προτιμούσε να αποστέλλονται πάντοτε τα πρακτικά στους φορείς εκμετάλλευσης, θεωρεί όμως ότι η αρμόδια αρχή θα πρέπει να παραθέτει τους λόγους που εμπόδισαν τη διαβίβαση της πλήρους εκθέσεως. Η Επιτροπή σημειώνει επίσης ότι οι όροι διάθεσης της πλήρους εκθέσεως στον φορέα εκμετάλλευσης θα είναι οι ίδιοι με αυτούς που διέπουν την θέση στην διάθεση του κοινού σύμφωνα με την οδηγία 90/313.

Σημείο VII (έρευνες σχετικά με σοβαρά ατυχήματα, συμβάντα και παραλείψεις)

Η κοινή θέση παραλείπει την 2 του σημείου αυτού στην πρόταση της Επιτροπής, περιλαμβάνοντας όμως την ουσία της σύστασης αυτής σε νέο εδάφιο (ε) στην 1. Η Επιτροπή δέχεται την επιλογή αυτή.

Σημείο VIII (εκθέσεις πεπραγμένων των περιβαλλοντικών επιθεωρήσεων εν γένει)

Η διατύπωση της παραγράφου 1 μεταβάλλεται κατόπιν της τροποποιήσεως που επεφέρθη στο σημείο Χ όσον αφορά τη δημοσίευση στην Επίσημη Εφημερίδα. Το περιεχόμενο της διάταξης παραμένει το ίδιο.

Η παράγραφος 2 της κοινής θέσης υφίσταται ορισμένες αλλαγές στη διατύπωση, καθώς και άλλες αλλαγές. Η Επιτροπή θεωρεί ότι οι διορθώσεις αυτές δεν αλλάζουν σε τίποτα την ουσία των κατευθυντηρίων γραμμών και δεν επηρεάζουν τη χρησιμότητα των εκθέσεων των κρατών μελών. Ως εκ τούτου, η Επιτροπή κάνει δεκτές τις τροποποιήσεις αυτές.

Σημείο X (εφαρμογή)

Η κοινή θέση τροποποιεί το εν λόγω σημείο σύμφωνα με την τυπική διατύπωση του εν λόγω είδους διατάξεων. Η Επιτροπή είναι σύμφωνη.

4. ΣΥΜΠΕΡΑΣΜΑ

Οι περισσότερες τροποποιήσεις του Συμβουλίου δεν τροποποιούν γενικά την πρόταση επί της ουσίας και επιτρέπουνσυχνά την αποσαφήνιση της διατύπωσης. Η εξαίρεση των επιθεωρήσεων πυρηνικών εγκαταστάσεων από το πεδίο εφαρμογής της πρότασης αποτελεί σημαντική τροποποίηση, πλην όμως οι δηλώσεις του Συμβουλίου και της Επιτροπής παρέχουν τα περιθώρια κατάρτισης στο μέλλον κατευθυντηρίων γραμμών ειδικά για τις πυρηνικές εγκαταστάσεις. Λαμβάνοντας υπόψη το σύνολο των στοιχείων αυτών, η Επιτροπή κάνει δεκτή την κοινή θέση.